Suid-Afrika se mynbouproduksie daal vir ’n vierde maand - Solidariteit WêreldSolidariteit Wêreld
Tuis › Soldeer › Suid-Afrika se mynbouproduksie daal vir ’n vierde maand
MiningWeekly berig dat mynbouproduksie in November met 3,1% op ʼn jaar-tot-jaar-grondslag gedaal het, volgens data wat deur Statistiek Suid-Afrika bekendgemaak is.
Die Nedbank Groep se ekonomiese eenheid het in ʼn verklaring gesê dat dit jaar-tot-jaar die vierde agtereenvolgende maand is dat ʼn daling plaasgevind het, en niegoud-aktiwiteite is die belangrikste faktor wat daartoe bygedra het.
Statistieke SA-data toon dat volgende minerale die grootste negatiewe bydrae tot die daling gelewer het: die platinumgroepmetale (PGM’s) (-13,5% en ’n bydrae van –3,6 persentasiepunte); ystererts (-7,5% en dra -0,7 van ’n persentasiepunt tot die daling by); en steenkool (-2,8% en dra -0,7 van ’n persentasiepunt by).
Ander niemetaal-minerale het egter ’n beduidende positiewe bydrae gelewer (20,5% en 1,2 persentasiepunte).
Verder het die seisoenaangepaste mynproduksie maand-tot-maand in November met 3,5% gedaal. Dit volg op die maand-tot-maand-veranderinge van 1,7% in Oktober en 0,8% in September. Seisoenaangepaste mynproduksie het in die drie maande tot November met 0,9% gedaal, in vergelyking met die voorafgaande drie maande. .
Die twee grootste negatiewe bydraers was mangaanerts (-10,6% en ’n bydrae van -0,8 van ’n persentasiepunt) en steenkool (-2,9% en ’n bydrae van 0,7 van ’n persentasiepunt.)
Goud (4,8% en 0,6 van ’n persentasiepunt) en ander niemetaal-minerale (8,3% of en 0,6 van ’n persentasiepunt) het ʼn beduidende positiewe bydrae gelewer.
Nedbank voer aan dat die groeivooruitsigte vir die mynbousektor gedemp bly as gevolg van die hervatting van beurtkrag, verhoogde bedryfskoste en ’n ongunstige beleidsomgewing. Daarbenewens word gesê dat onvoorspelbare wêreldwye groeivooruitsigte en relatiewe vaste kommoditeitspryse potensiële groei in die sektor verder belemmer het.
Dit is ook opmerklik dat die verhoogde roterende beurtkrag in Desember talle groot mynmaatskappye genoop het om produksie af te skaal. Investec, wat ook oor die statistiek kommentaar gelewer het, voorsien dat dit die vierde kwartaal van 2019 se wesensverdienste negatief sal beïnvloed, en die mynbousektor sal waarskynlik die rede wees vir ʼn daling in die BBP vir dié tydperk.